Ferruǧa d awadem assaḍ tekkat amek ar ad d-tuɣal ɣer Lezzayer iwakken ad ɣrent yessi-s acku teẓra tameṭṭut ma ur teɣri ara yal lbaṭel ad iɛeddi fell-as, ur tebɣi ara ad ddrent am nettat. Asmi tezweǧ d Mastan ruḥen ɣer Saḥra ɣer tmurt n urgaz-is, tesɛa-d din takniwin Ḥlima d Tinhinan ddrent kra n yiseggasen dina ɣer yimawlan-nsent. Asmi id-yewweḍ lawan ad kecment ɣer uɣerbaz, tessuter deg urgaz-is ad uɣalen ɣer Lezzayer acku di Saḥra teẓra ur qqarent ara yessi-s maca yugi ad yeddu yid-s, ur yebɣi ara ad yeǧǧ taddart-is d yimawlan-is; tesber terǧa ad ibeddel rray-is, yegguma. Yiwen wass tekker-d zik teddem yessi-s teṭṭef abridis, s tebɣest i tesɛa tekcem tleḥu di tlemmast n Saḥra, si tufɣa n leɛqel ur teddim yid-s acemma ala cwiṭ n yiṣurdiyen i tegla yid-s; yessi-s ttrunt si ccerr. Tleḥu almi teffeɣ ɣer ubrid n tkeryas, teqqim testaɛfa. Iɛedda-d yiwen s tkerrust, teḥbes-it-id yeffeɣ-d d aṛumi ur msefhamen ara acku nettat ur tessin ara taṛumit, tɛedda teckunteḍ di tewwurt yefhem tebɣa ad teddu dɣa yewwi-tt almi d kra n temdint issers-itt din; twala wid yeznuzuyen tagella tɛedda ɣer-sen amezwaru yefka-asent-d ččant almi rwant, teḥka-as taqessiḍt-is. Segmi iwala tban-d fell-asent yir liḥala, yewwi-tent ɣer ufurgu yettawin ɣer Lezzayer, yerna-as idrimen ɣer wid id-tewwi yid-s akken ad txelleṣ yes-sen. Mi telḥeq ɣer Lezzayer terra s axxam n xalti-s Nura, teldi-as-d tiwwura n uxxam-is, tedder ɣur-s nettat d yessi-s kra n wussan kan tessekcem-itent ɣer uɣerbaz i yellan d asirem-is.